
# Ләйсән Кәшфи: «Язмыш йөзеге»

(ШИГЫРЬ)

Кеше язмышлары кирәк түгел,

Бик кадерле миңа үз йөгем,

Яшьлегемдә таман сайлангандыр

Бармагыма кигән йөзегем.

Алтын түгел, гәүһәр кашлы түгел,

Көмеш түгел, түгел тимер дә,

Аллаһ язган язмыш йөзегенә

Тугры булып калдым гомергә.

Кулларымны өткән чагы булды,

Кулларымны үпкән чагы булды.


Ялгыш шуып төшкән чагы булды,

И, авызлар пешкән чагы булды.

Башка язмыш миңа кирәк түгел,

Мең шөкерем – ачы, татлысына,

Мең шөкерем – шикәр, камчысына,

Нәфрәт булмас яшем тамчысында.

Маңгаема шулай язылгандыр,

Нык сынады минем түземемне.

Ничек булган, шулай кабул итәм,

Бик кадерлим язмыш йөзегемне.


Следите за самым важным и интересным в Telegram-каналеТатмедиа

## Нет комментариев
Ләйсән Кәшфи: «Язмыш йөзеге»